Teach For America

Teach For America (Դասավանդիր, Ամերիկա), ամերիկյան ոչ առևտրային կազմակերպություն, որը հավաքագրում է նորավարտ մանկավարժներին` ԱՄՆ-ի ցածր եկամուտ ունեցող բնակավայրերում որպես ուսուցիչ աշխատելու համար։

Պատմություն 
Կազմակերպությունը հիմնադրվել է 1989 թվականին, Փրինսթոնի համալսարանի շրջանավարտ Ուենդի Կոպի կողմից։ 1990 թվականին ներդրումների շնորհիվ TFA-յում սկսել են աշխատել 384 երիտասարդ ուսուցիչներ։ 2012 թվականին կազմակերությունն ստացել է 48.000 դիմում, արդյունքում 5800 նոր ուսուցիչներ են ընտրվել` 48 շրջանների համար։ Նրանցից 38%-ը եղել են եվրոպոիդ ռասայից, 13%-ը` աֆրոամերիկացիներ, իսկ 10%-ը` լատինոամերկյան ծագման։

Կազմակերպության գործունեության առաջին 10 տարիների պատմությունն արտացոլված է Կոպի One Day, All Children: The Unlikely Triumph of Teach For America and What I Learned Along the Way գրքում։ 2011 թվականի հունվարին Ուենդի Կոպը լույս է ընծայել իր երկրորդ` A Chance To Make History գիրքը, որում նկարագրել է ամերիկյան կրթության հանդեպ իր հայացքները` այդ համակարգում 20 տարի աշխատելուց հետո։

Գործունեություն

Teach For America-ն առաջարկում է քոլեջների և համալսարանների շրջանավարտներին երկու տարի աշխատել ԱՄՆ-ի ամբողջ տարածքի գյուղական կամ քաղաքային համայնքների դպրոցներում` որպես ուսուցիչ։ Այդպիսով շրջանավարտները հնարավորություն են ստանում դասավանդելու կարևոր փորձ ձեռք բերել և ուսուցանում են ցածր եկամուտ ունեցող ընտանիքների երեխաներին։ Միևնույն ժամանակ, նորավարտների գործունեությունը դեպքերի մեծամասնությունում հավաստագրված չէ, սակայն TFA-յում նրանք կարող են դպրոցում աշխատանքն ավարտելիս կուրսային աշխատանք պաշտպանել և հավաստագիր ստանալ։

Դասավանդումն սկսելուց առաջ ուսուցիչներն անցնում են 5 շաբաթյա ամառային վերապատրաստում դպորցական ծրագրերի համար։ Teach For America-ն մասնակցում է երեխաների կրթական գործընթացին ինչպես քաղաքային համայնքներում, օրինակ, Նյու Յորքում կամ Հյուսթոնում, այնպես էլ` գյուղական բնակավայրերում։

2014 թվականին Teach For America-ն հայտարարել է, որ ծրագրին մասնակցած ուսուցիչների 64%-ը շարունակում են դասավանդել։

Քննադատություն 
Teach For America-ն բազմիցս ենթարկվել է քննադատության։ Շատ ընդդիմախոսներ պնդում են, որ ծրագիրը փորձառու ուսուցիչներին փոխարինում է երիտասարդներով, որոնք սովորում են ընդամենը 5 ամիս, սակայն աշխատում են փորձառուներին հավասար պայմաններում և նույն աշխատավարձով։

Յու-Ես-Եյ Թուդեյ-ի հոդվածներից մեկում լրագրողը գրել է, որ շատերն անհանգստացած են այն փաստով, որ TFA-ն խլում է մասնագետների աշխատատեղերը` զրկելով նրանց աշխատանքից։ Հոդվածում հիշատակվում է նաև որոշ երիտասարդ ուսուցիչների` ոչ պրոֆեսիոնալ լինելը։ TFA-յի մամուլի քարտուղար Քերսի Մարսելլոն հայտարարել է, որ նորավարտները հիմնականում դասավանդում են ցածր զարգացած շրջաններում և աշխատանքի ընդունվելիս անցնում են նույն հարցազրույցը, ինչ որ մյուս ուսուցիչները։

TFA-յի քննադատները որպես փաստարկ ներկայացնում են նաև Mathematica Policy Research-ի` 2004 թվականին անցկացված հետազոտության արդյունքները, որը ցույց է տվել, թե ծրագրի մասնակից ուսուցիչների` մաթեմատիկա առարկայից երեխային փոխանցած գիտելիքն աննշան է` համեմատած դասական ուսուցիչների հետ։ Միևնույն ժամանակ` որևէ տարբերություն չկա երկու խմբերի ընթերցանության արդյունքներում։

2010 թվականին թողարկված Campus Progress-ի հոդվածում կասկածի տակ է դրվում այն փաստը, թե երիտասարդ ուսուցիչները պատրաստ են ծայրահեղ պայմաններում աշխատելուն, երբ կարճ դասընթացից հետո նրանք հայտնվում են ԱՄՆ-ի ամենաանբարենպաստ դպրոցներում։

2011 թվականին Կոպը Սիեթլի ռադիոյով ասել է, որ ամերիկացիները հաճախ չեն հասկանում TFA-յի գործառույթը։ «Մենք առաջնորդության զարգացման կազմակերպություն ենք, ոչ թե կրթական։ Կարծում եմ, որ եթե սա չի ընկալվում, ամեն ինչ կարելի է հեշտորեն ավերել»։ Ըստ քննադատների, Կոպի այս միտքը ցույց է տալիս, որ ծրագիրը գոյություն ունի ավելի շատ նորավարտների կարիերայի աճի, այլ ոչ թե` այն աշակերտների համար, ում այն կոչված է օժանդակել։

Տես նաև 
 Դասավանդիր, Հայաստան
 Teach For All
 Teach for India

Ծանոթագրություններ 

Կրթությունն ԱՄՆ-ում
Ոչ առևտրային կազմակերպություններ
1990 հիմնադրումներ
Մանկավարժություն
1989 հիմնադրված կազմակերպություններ
ԱՄՆ-ի կրթական կազմակերպություններ